#### Šľachtiteľský program plemena durínska koza (*Thüringer Waldziege)* DK

**Charakteristika plemena**

Počiatok šľachtenia tohto plemena sa viaže na koniec 19. a začiatok 20. Storočia. Uznané bolo v roku 1935. Pôvod sa odvodzuje od plemena Toggenburgská koza. V súčasnosti sa v Nemecku chová asi 1300 kôz tohto plemena a zaraduje sa medzi ohrozené chovy. Chová sa takmer vo všetkých spolkových republikách.

Zvieratá sú stredne veľké, štíhle až robustné. Môžu byť rohaté alebo bezrohé. Srsť je krátka tesne priliehajúca, farba svetlo až tmavo čokoládovo hnedá bez náznaku gaštanovej farby a bez chrbtového pruhu, občas sa vyskytujú aj čierne zvieratá.
Typickým plemenným znakom je tvárová maska s bielym očným okolím, bielym pruhom k hornej pere s bielymi ústami a lemovaním uší. Typické sú tzv. biele „zrkadlá“ a dolné časti končatín.

Dospelé capy 60 – 90 kg a kozy 40 – 65 kg s výškou v kohútiku 80 – 90 cm resp. 70 – 75 cm. Toto plemeno je odolné, vhodné pre horské oblasti schopné chodiť na dlhé vzdialenosti.

##### Úžitkové vlastnosti

Plemeno sa vyznačuje dobrou mliekovou úžitkovosťou, 700 – 1000 kg s priemerným obsahom tuku 3,5% a bielkovín 3,0%. U plemena sa prejavuje sezónnosť ruje, má dobrú plodnosť. Kozľatá intenzívne rastú a sú dobre osvalené. Pre tieto vlastnosti chovatelia plemeno durínska koza považujú za mäsovo mliekové. Pre jeho odolnosť a nenáročnosť ho využívajú na rekultiváciu zanedbaných a ťažko prístupných pasienkov

**Postup šľachtenia plemena**

Základnou formou šľachtenia je čistokrvná plemenitba, so zámerom, aby sa parametre úžitkovosti u nás chovaných kôz plemena DU čo najrýchlejšie približovali a vyrovnali parametrom, ktoré sú uvádzané v plemennom štandarde. Šľachtenie je založené na výbere geneticky najlepších jedincov do pozície rodičov ďalšej generácie. Základom šľachtiteľskej práce pre správne vytypovanie týchto geneticky najlepších zvierat bude aj naďalej kontrola úžitkovosti. Rýchlejší genetický pokrok predpokladá vyššiu intenzitu selekcie. Genetický vývoj populácie je týmto spôsobom zabezpečovaný hlavne výberom plemenných capov. Keďže sa jedná o málo početnú populáciu, ktorá sa na Slovensku chová len krátke časové obdobie, je potrebné rátať s nákupom plemenníkov zo špičkových chovov v EU.

Plemeno durínska koza, ako producent kvalitného mlieka vhodného na výrobu kozích syrov a rýchlo rastúcich a dobre osvalených kozliat pri predpokladanom zvyšujúcom sa záujme spotrebiteľov má dobrú perspektívu rozširovať svoje stavy. Pre chovateľov tohto plemena bude mať význam aj  produkcia plemenných capkov. V selekcii sa treba orientovať hlavne na zachovanie jeho charakteristických exterierových znakoch, tak ako je tomu v krajine pôvodu.

Plemenný štandard a chovný cieľ

plemena durínska koza

**Hlavné ukazovatele**

|  |  |
| --- | --- |
| Ukazovateľ | **PLEMENO DURÍNSKÁ KOZA** |
| **Základná charakteristika** | *Plemenný štandard* | Zvieratá sú stredne veľké, štíhle až robustné. Rohatosť je prípustná. Srsť je krátka tesne priliehajúca, farba svetlo až tmavo čokoládovo hnedá bez náznaku gaštanovej farby a bez chrbtového pruhu, vyskytujú sa aj čierne zvieratá.Typickým plemenným znakom je tvárová maska s bielym očným okolím, bielym pruhom k hornej pere s bielymi ústami a lemovaním uší. Typické sú tzv. biele „zrkadlá“ a dolné časti končatín.  |
| **Úžitkové zameranie** | *Plemenný štandard* | Mäsovo - mliekový úžitkový typ |
| ***Chovný cieľ*** | Mliekový úžitkový typ (zameranie aj na produkciu jatočných kozliat) |
| **Hmotnosť kôz**  | *Plemenný štandard* | 45 kg |
| ***Chovný cieľ*** | 50 kg a viac |
| **Hmotnosť capkov vo veku 5 mesiacov** | *Plemenný štandard* | min. 32 kg |
| ***Chovný cieľ*** | min. 38 kg |
| **Hmotnosť kozičiek vo veku 5 mesiacov** | *Plemenný štandard* | min. 30 kg |
| ***Chovný cieľ*** | min. 36 kg |
| **Produkcia mlieka za dojnú periódu** | *Plemenný štandard* |  min. 650 kg |
| ***Chovný cieľ*** |  min. 780 kg |
| **Plodnosť na okotenú kozu** | *Plemenný štandard* | min. 170% |
| ***Chovný cieľ*** |  min. 210% |